## Pravilnik o registru vojnih zrakoplova i znacima državne pripadnosti vojnih zrakoplova

### NN 40/2009 (1.4.2009.), Pravilnik o registru vojnih zrakoplova i znacima državne pripadnosti vojnih zrakoplova

40 01.04.2009 Pravilnik o registru vojnih zrakoplova i znacima državne pripadnosti vojnih zrakoplova

MINISTARSTVO OBRANE

923

Na temelju članka 127.d stavka 3. Zakona o obrani (»Narodne novine« broj 33/02, 58/02 i 76/07), uz prethodnu suglasnost ministra nadležnog za poslove civilnog zračnog prometa, donosim

PRAVILNIK

O REGISTRU VOJNIH ZRAKOPLOVA I ZNACIMA DRŽAVNE PRIPADNOSTI VOJNIH ZRAKOPLOVA

I. TEMELJNE ODREDBE

Članak 1.

Ovim Pravilnikom propisuje se sadržaj i način vođenja Registra hrvatskih vojnih zrakoplova (u daljnjem tekstu: Registar), uvjeti za upis hrvatskih vojnih zrakoplova (u daljnjem tekstu: zrakoplova) u Registar i brisanje zrakoplova iz Registra te određuju znaci državne pripadnosti, registracijske oznake i druge vanjske oznake zrakoplova.

II. REGISTRACIJA ZRAKOPLOVA

Članak 2.

Zrakoplovi su avioni, helikopteri, besposadne letjelice i ostali zrakoplovi Oružanih snaga Republike Hrvatske (u daljnjem tekstu: Oružane snage).

Registar vodi Samostalni odjel za vojni zračni promet.

Registar se vodi upisom i brisanjem podataka o zrakoplovima u Registar u skladu s odredbama ovog Pravilnika.

U Registar se upisuju i podaci o zrakoplovima u izgradnji čiji je vlasnik ili naručitelj Republika Hrvatska.

Članak 3.

Registar se sastoji od Glavne knjige, Zbirke isprava i pomoćnih imenika, a podaci se u Registar upisuju na hrvatskom i engleskom jeziku.

III. GLAVNA KNJIGA

Članak 4.

Glavna knjiga se sastoji od naslovnice i zrakoplovno-knjižnih uložaka (Prilog 1).

Za svaki zrakoplov osniva se posebni zrakoplovno-knjižni uložak.

Zrakoplovno knjižni uložak sadrži: Upisni list (obrazac 1) i Vlasnički list (obrazac 2).

Članak 5.

U Upisni se list upisuju podaci o proizvođaču zrakoplova, godini izgradnje zrakoplova, namjeni zrakoplova, dodatnoj opremi, pričuvnim dijelovima zrakoplova i ostali bitni podaci, a upis se vrši na temelju rješenja o upisu koje donosi Samostalni odjel za vojni zračni promet.

Kada se u Registar upisuju zrakoplovi u izgradnji u Upisni se list upisuju podaci iz odluke o izgradnji zrakoplova.

Članak 6.

U vlasnički se list upisuju podaci o vlasniku zrakoplova (Republika Hrvatska Ministarstvo obrane) i načinu stjecanja vlasništva, podaci o ustrojstvenoj jedinici u kojoj se zrakoplov nalazi na materijalnom zaduženju, nadnevak unosa i potpis osobe koja je podatak unijela.

IV. ZBIRKA ISPRAVA

Članak 7.

Za svaki zrakoplov upisan u Registar vodi se Zbirka isprava (Prilog 2).

Zbirka isprava se sastoji od originalnih isprava ili ovjerenih prijepisa na temelju kojih je izvršen upis podataka o zrakoplovu u Registar i popisa navedenih isprava.

Isprave uložene u Zbirku isprava uvezuju se u knjige.

V. POMOĆNI IMENICI

Članak 8.

Pomoćni imenici su: Imenik vojnih zrakoplova u uporabi (Prilog 3), Imenik brisanih vojnih zrakoplova (Prilog 4) i Imenik korisnika vojnih zrakoplova (Prilog 5).

U Imenik vojnih zrakoplova u uporabi upisuju se zrakoplovi po brojčanom redoslijedu registracijske oznake s naznakom broja uloška u koji su upisani u Glavnu knjigu.

U Imenik brisanih vojnih zrakoplova upisuju se podaci o zrakoplovima koji su izbrisani iz Glavne knjige.

U Imenik korisnika vojnih zrakoplova upisuju se ustrojstvene jedinice u kojima se zrakoplov nalazi na materijalnom zaduženju.

Pomoćni imenici se ažuriraju po potrebi, a najmanje jednom godišnje.

VI. UPIS U REGISTAR

Članak 9.

Zrakoplovi se upisuju u Registar na temelju dokaza o vlasništvu zrakoplova i tehničkih podataka o zrakoplovu (Type Certificate Data Sheet).

Pri upisu u Registar po mogućnosti se prilažu:

– potvrda o brisanju zrakoplova iz prethodnog Registra (Certificate of Deregistration),

– carinska deklaracija,

– homologacijski list (Type Certificate),

– potvrda o plovidbenosti zrakoplova za izvoz ako se doprema iz inozemstva (Export Certificate of Airworthiness).

– potvrdu o plovidbenosti.

Za zrakoplove upisane u Registar izdaje se potvrda o registraciji (Prilog 6).

VII. BRISANJE IZ REGISTRA

Članak 10.

Zrakoplov se briše iz Registra radi upisa u drugi registar ili ako je uništen, trajno neuporabljiv ili iz drugih razloga povučen iz uporabe Oružanih snaga.

Zrakoplov se briše iz Registra na temelju rješenja kojim se utvrđuje da je zrakoplov uništen, trajno neuporabljiv, prestao biti na korištenju Ministarstva obrane ili prestao biti vlasništvo Republike Hrvatske

Rješenje iz stavka 2. ovoga članka donosi Samostalni odjel za vojni zračni promet.

O izvršenom brisanju iz Registra izdaje se potvrda o brisanju (Prilog 7).

OZNAČAVANJE ZRAKOPLOVA

VIII. ZNACI DRŽAVNE PRIPADNOSTI I PRIPADNOSTI GRANE

Članak 11.

Znaci državne pripadnosti Republike Hrvatske i pripadnosti Hrvatskom ratnom zrakoplovstvu i protuzračnoj obrani (u daljnjem tekstu: HRZ i PZO) na zrakoplovima su: grb Republike Hrvatske (u daljnjem tekstu: državni grb) i okrugli znak zrakoplova HRZ i PZO (u daljnjem tekstu: roundel).

Roundel se sastoji od plavog kruga sa dva crvena kvadrata međusobno dijagonalno postavljena. Prvi kvadrat je u gornjoj lijevoj četvrtini kruga, dok je drugi u donjoj desnoj četvrtini kruga.

Članak 12.

Državni grb i roundel mogu biti izrađeni u dvije taktičke izvedbe obojenosti: visoke i niske vidljivosti (Prilog 8 i Prilog 9).

Visoka vidljivost podrazumijeva izvedbu državnog grba i roundela u standardnoj paleti boja.

Niska vidljivost podrazumijeva izvedbu državnog grba i roundela u kombinaciji crne boje i podloge na maskirnoj shemi zrakoplova.

Odabir izvedbe određuje se temeljem taktičkih zahtjeva HRZ i PZO-a.

Članak 13.

Državni grb se na avione postavlja obostrano na sredinu vertikalnog stabilizatora.

Državni grb se na helikoptere postavlja obostrano na sredini repne grede, odnosno repnog stabilizatora ovisno o tipu helikoptera.

Državni grb se na besposadne letjelice postavlja obostrano na sredinu vertikalnog stabilizatora. Kod »V« izvedbe repnih stabilizatora državni grb se postavlja na sredinu vanjskih površina stabilizatora.

Članak 14.

Veličinu državnog grba definira visina štita grba (šahovsko polje bez krune).

Standardne visine štita grba su 250, 400, 500 i 800 mm.

Odabir dimenzije grba određuje se prema veličini zrakoplova, što se definira tehničkim crtežom.

Za besposadne letjelice standardne visine štita grba su 50, 100 i 150 mm. Visina štita grba ne smije prelaziti četvrtinu visine vertikalnog stabilizatora, odnosno četvrtinu duljine jednog stabilizatora kod »V« izvedbe.

Članak 15.

Roundel se postavlja na avione u sredinu, s obje strane trupa, između izlaznog ruba krila i napadnog ruba horizontalnog stabilizatora ili kormila dubine i na gornju stranu lijeve polovine krila i donju stranu desne polovine krila. Prvi kvadrat u gornjoj lijevoj četvrtini kruga je okrenut u smjeru leta, dok se sredina znaka na krilima postavlja po simetrali u trećinu prema vanjskom (krajnjem) rubu krila.

Roundel se postavlja paralelno uzdužnoj osi aviona, dok se na krila postavlja okomito na smjer leta.

Standardne veličine (promjeri) roundela na avionu su: 250, 400, 500 i 800 mm i u direktnoj su ovisnosti o veličini i tipu aviona na koje se nanosi. Veličina znaka ne smije prelaziti četvrtinu promjera trupa.

Odabir dimenzije znaka određuje se prema veličini aviona, što je definirano tehničkim crtežom.

Članak 16.

Roundel se na helikoptere postavlja u sredinu s obje strane stražnjeg dijela trupa, na mjestu na kojem je najuočljiviji, a precizno se definira tehničkim crtežom.

Standardne veličine roundela na helikopteru su promjera: 250, 400, 500 i 800 mm i u direktnoj su ovisnosti o veličinu i tipu helikoptera na koje se nanosi. Veličina znaka ne smije prelaziti petinu visine trupa.

Članak 17.

Roundel se ne postavlja na besposadne letjelice.

Članak 18.

Državni grb i roundel na zrakoplovima mogu biti pomaknuti zbog staklenih (prozirnih), površina koje je zabranjeno bojati, većih otvora i rešetki, površina koje su izložene ekstremno visokim temperaturama ili agresivnim tekućinama koje ih mogu oštetiti i time promijeniti izgled i boju.

Pri postavljanju državnog grba i roundela potrebno je izbjegavati pokretne površine krila i repa, a dopušteno je nanošenje oznaka preko servisnih i pristupnih otvora na oplati zrakoplova.

IX. REGISTRACIJSKE OZNAKE

Članak 19.

Registracijsku oznaku na zrakoplovima čini kombinacija triju arapskih brojeva koja se prema vrsti i namjeni zrakoplova određuju na sljedeći način:

001-050 – vojni zrakoplovi opće namjene

051-099 – školski avioni

101-199 – višenamjenski borbeni avioni

201-299 – transportni helikopteri

301-399 – borbeni helikopteri

401-499 – avioni za početnu obuku

501-599 – besposadne letjelice

601-699 – školski helikopteri

701-799 – transportni avioni

801-899 – avioni i helikopteri posebne namjene

901-999 – ostali zrakoplovi.

Članak 20.

Registracijska oznaka postavlja se na:

a) avionima – s obje strane prednjeg ili stražnjeg dijela trupa (ovisno o tipu aviona), te na gornju stranu desne i na donju stranu lijeve polovine krila.

b) helikopterima – na obje strane repne grede iza državnog grba, a ako je to tehnički neizvodivo, ispred državnog grba.

c) besposadnim letjelicama – s obje strane prednjeg dijela trupa, na gornju stranu desne i na donju stranu lijeve polovine krila.

Visina registracijske oznake za avione i helikoptere ne smije biti manja od 50 cm na krilima i 30 cm na trupu, a visina registracijske oznake besposadne letjelice ne smije biti manja od 15 cm na krilima i 10 cm na trupu.

Dimenzije registracijske oznake ovise o tipu zrakoplova, a određuju se tehničkim crtežom za svaki tip zrakoplova.

Članak 21.

Registracijska oznaka ispisuje se u standardnom obliku slova »Arial«, a širina svake brojke, osim brojke »1«, iznosi 2/3 visine registracijske oznake.

Registracijske oznake ispisuju se punom crtom, debljine 1/6 visine registracijske oznake, a crte su međusobno udaljene najmanje za širinu oznake.

Članak 22.

Registracijska oznaka na trupu postavlja se paralelno uzdužnoj osi zrakoplova odnosno besposadne letjelice, dok se na krila postavlja okomito na smjer leta zrakoplova.

Na trupu aviona, besposadne letjelice i na repnoj gredi helikoptera registracijske oznake mogu se pomicati samo koliko je potrebno da bi se izbjegle staklene (prozirne) i površine koje je zabranjeno bojati, veći otvori i rešetke, površine koje su izložene ekstremno visokim temperaturama ili agresivnim tekućinama koje ih mogu oštetiti i time promijeniti izgled i boju.

Pri postavljanju registracijske oznake potrebno je izbjegavati pokretne površine na krilima, ali se može postavljati preko servisnih i pristupnih otvora na oplati trupa i krila.

X. OSTALE POSEBNE OZNAKE

Članak 23.

Na zrakoplovima se mogu isticati: zastava Republike Hrvatske, serijski broj zrakoplova, oznaka zrakoplovne postrojbe (prilog 10 i prilog 11) i dvojezični natpis »Hrvatsko ratno zrakoplovstvo/Croatian Air Force«.

Iznimno od stavka 1. ovoga članka na zrakoplovima se mogu isticati i ostale oznake ovisno o vrsti misije ili zadaće Oružanih snaga.

Članak 24.

Zastava Republike Hrvatske može se isticati na:

– zrakoplovu koji se koristi za prijevoz državnih dužnosnika i drugih osoba,

– zrakoplovu koji se koristi u međunarodnim aktivnostima,

Isticanje zastave na zrakoplovu odobrava ministar obrane posebnom odlukom.

Članak 25.

Zastava Republike Hrvatske postavlja se na trup ili rep zrakoplova.

Zastava Republike Hrvatske ne smije biti veća od 1200x600 mm bez obzira na veličinu zrakoplova i mjesto na zrakoplovu na koje se postavlja.

Članak 26.

Oznaku zrakoplovne postrojbe i oznaku postrojbe besposadnih letjelica na prijedlog zapovjednika grane odobrava načelnik Glavnog stožera Oružanih snaga.

Oznaka zrakoplovne postrojbe i postrojbe besposadnih letjelica postavlja se na prednji dio trupa zrakoplova.

Standardne veličine oznaka postrojbi besposadnih letjelica izrađuju se razmjerno veličini besposadne letjelice.

Moguća je izvedba visoke i niske vidljivosti (Prilog br. 11).

Članak 27.

Serijski broj zrakoplova ispisuje se na stražnjem dijelu trupa ispod stabilizatora, istim brojevima kao i registracijska oznaka, a na zrakoplovu koji nema stabilizator ispisuje se na 1/10 udaljenosti od kraja trupa zrakoplova i to na donjoj četvrtini trupa zrakoplova.

Članak 28.

Shema bojanja, vrsta boje, standard po kojem se određuje nijansa boja zrakoplova određuje se za svaki tip zrakoplova posebno tehničkim crtežom koji na prijedlog zapovjednika grane odobrava načelnik Glavnog stožera Oružanih snaga.

Na prijedlog načelnika Glavnog stožera Oružanih snaga ministar obrane može odobriti posebnu (nestandardnu) shemu bojanja.

XI. PRIJELAZNE I ZAVRŠNE ODREDBE

Članak 29.

Prilozi 1. – 11. nalaze se u prilogu i sastavni su dio ovoga Pravilnika.

Članak 30.

Prijepis podataka iz registra koji je vođen na temelju Pravilnika o registru hrvatskih vojnih zrakoplova (»Narodne novine« broj 29/01) izvršit će se najkasnije do 30. lipnja 2009. godine.

Članak 31.

Danom stupanja na snagu ovog Pravilnika prestaju važiti Pravilnik o registru hrvatskih vojnih zrakoplova (»Narodne novine« broj 29/01) i Pravilnik o znacima državne pripadnosti, registracijskim i drugim vanjskim oznakama vojnih zrakoplova Republike Hrvatske (»Narodne novine« broj 99/99).

Članak 32.

Ovaj Pravilnik stupa na snagu osmoga dana od dana objave u »Narodnim novinama.

Klasa: 023-03/09-04/2

Urbroj: 512-01-09-2

Zagreb, 9. siječnja 2009.

Ministar
Branko Vukelić, v. r.

PRILOG 1

![](dodatni/400267.gif)

PRILOG 1A

![](dodatni/400268.gif)

OBRAZAC 1

![](dodatni/400269.gif)

OBRAZAC 2

![](dodatni/400270.gif)

PRILOG 2

![](dodatni/400271.jpeg)

PRILOG 3

![](dodatni/400272.jpeg)

PRILOG 4

![](dodatni/400273.jpeg)

PRILOG 5

![](dodatni/400274.jpeg)

PRILOG 6

![](dodatni/400275.gif)

PRILOG 7

![](dodatni/400276.jpeg)

PRILOG 8

VISOKA VIDLJIVOST (High Visibility)

![](dodatni/400277.jpeg)

Državni grb

![](dodatni/400278.jpeg)

Znak HRZ i PZO

PRILOG 9

NISKA VIDLJIVOST (Low Visibility)

![](dodatni/400279.jpeg)

Državni grb

![](dodatni/400280.jpeg)

Znak HRZ-a

PRILOG 10

![](dodatni/400281.jpeg)

Primjer oznake zrakoplovne postrojbe (logo tip) – visoka vidljivost

![](dodatni/400282.jpeg)

Primjer oznake zrakoplovne postrojbe (logo tip) – niska vidljivost

PRILOG 11

![](dodatni/400283.jpeg)

Primjer oznake postrojbe korisnice BL (logo tip) – visoka vidljivost

![](dodatni/400284.jpeg)

Primjer oznake postrojbe korisnice BL (logo tip) – niska vidljivost

Pravilnik, NN 40/2009-923